Tore Hagebakken (Arbeiderpartiet), 2014-06-20:
Først vil jeg, som flere andre har gjort, gi honnør til Lisbeth Berg-Hansen som saksordfører for saken om differensiert arbeidsgiveravgift og kompenserende tiltak. Hun har på svært kort tid utført solid politisk håndverk. Her har Stortinget vist seg fra sin beste side, både når det gjelder å handle raskt og evne å gå sammen om gode løsninger. Det er bra at de såkalte samarbeidspartiene så – eller rettere sagt innså – at det var nødvendig å gå lenger enn det regjeringa la opp til i sitt forslag. I dag er det mange bedrifter innenfor de store sektorene transport, energi, finans og forsikring som ser lysere på framtiden enn de gjorde for få dager siden, og det fortjener de. Likedan er det også for fylkeskommuner, hvor økte kostnader truer med hensyn til investering i drift og vedlikehold av fylkesveier, nødvendig at det gjøres noe. Det er ikke nok at det bare legges opp til kompensasjon for økte transportkostnader. Det er Stortinget tydelig på, og regjeringspartiene er med på at de – når det gjelder å lage statsbudsjettet, er det i utgangspunktet ikke «vi» lenger, har jeg skjønt – i statsbudsjettet for 2015 skal vurdere kompensasjon for økte kostnader for fylkesveiene. Jeg legger til grunn at regjeringa forstår hva det språket betyr. Enten det gjelder næringsliv eller berørte offentlige virksomheter, skal virkningen av de kompenserende tiltakene følges nøye, og om de ikke strekker til, skal og må regjering og storting handle, slik det er beskrevet i innstillinga. Dette er en svært viktig sak nord i landet, gode løsninger her er også i høyeste grad avgjørende for hjørnesteinsbedrifter og andre aktører i mange distriktskommuner i flere andre regioner i landet også, deriblant i innlandet – Hedmark og Oppland – hvor for øvrig åtte nye kommuner nå er inne med ordningen, og det er bra. Veldig viktig er det at en ikke avfinner seg med at transportsektoren er definert ut av ordningen av ESA. Her er det all grunn til offensiv omkamp. Lykke til til dem som skal gjøre jobben, med ytterligere intensitet og Stortingets sterke støtte! Jeg er og blir dessverre fortsatt forundret over regjeringspartienes totalt døve ører for et samstemt arbeidsliv. Arbeidsgiver- og arbeidstakerorganisasjonene og bransjer av nær sagt alle slag protesterer høylytt og massivt mot permitteringsreglene regjeringa og flertallet her i salen innførte fra nyttår. Det er alt annet en grunn til å slå seg på brystet over at færre arbeidstakere nå permitteres, når det i stedet ender opp i oppsigelse. Folk mister jobben, og bedrifter mister kompetanse, fordi permitteringer er blitt for dyrt. Da jeg hørte representanten Hagesæters svar på mitt spørsmål tidligere her i dag, skjønte jeg at Fremskrittspartiet tydeligvis mener at næringslivet har eller kan ha misbrukt de gamle reglene. Det stiller jeg meg undrende til blir sagt, og jeg skulle gjerne ha fått dokumentert det nærmere. Jeg mener at de gamle reglene balanserte godt, ut fra de ulike hensyn. Nesten enda mer forunderlig er det at Kristelig Folkeparti og Venstre ikke gjør noe med disse permitteringsreglene. Om en har valgt å være i samme båt, kan det umulig være slik at avgiftskutt på påhengsmotorer er viktigere. For Arbeiderpartiet er det i alle fall ingen tvil om hva som er viktigst. Jeg er alvorlig bekymret for kommunesektoren, og igjen virker det som om regjeringas evne til å lytte er begrenset, slik Rigmor Aasrud hadde flere eksempler på fra regjeringas egne rekker. Skatteinntektene svikter – og dessverre mer enn noen så for seg. Dessverre ser ikke dette ut til å bekymre regjeringa, og nye skattekutt er sikkert under oppseiling fra den kanten. Heldigvis har Kristelig Folkeparti og Venstre – som jeg tror har forstått mer enn de har fått når kommunene nå skal få tilbake under halvparten av pengene til lovpålagte barnehageplasser, som flertallet her i salen tok fra dem før jul – noe har mellompartiene fått, men svært begrenset, begrunnet i en etter hvert dokumentert villfarelse om at utvidelse av kontantstøtteordninga skulle gi grunn til å fjerne barnehageplasser. Regjeringa vil ikke gjøre noe med det, vi trodde aldri på det. Med vårt budsjettopplegg ville kommunene fått hver eneste barnehagekrone tilbake, sjøl om vi aldri tok pengene. Vi er også bekymret over fylkeskommunens økonomi – sterkt bekymret. Det opplegget som er varslet for 2015, vil jeg kalle tidenes dårligste økonomiske opplegg for fylkeskommunene, og dette går ut over tilbudet til ungdommen – og veiene våre blir dårligere.